Interin peli tökkii | Veikkausliiga | Iltalehti.fi
Interin peli tökkii
Torstai 28.5.2009 klo 21.49 (päivitetty 29.5.2009 klo 03.06)
Lawrence Smith tykitti VPS:lle kolme pistettä Turusta. Interille tappio oli toinen perättäinen.
Veikkausliigan torstain kierroksen yllätyspaukku pamahti Kupittaalla. Yleensä vaisusti Turussa pelannut Vaasan Palloseura rökitti jopa ansaitusti hallitsevan Suomen mestarin Interin 1-0. Tappio oli Interillle toinen peräkkäinen kotona ja Vaasalle puolestaan kauden toinen voitto.
- Joukkueen henki on loistava ja pelimme menee askel kerrallaan eteenpäin. Tietysti olimme alakynnessä, mutta oli meillä toki tilaisuuksia toisenkin osumaan. Hyvä puolustaminen kuuluu myös peliin, VPS:n valmentaja Petri Vuorinen kertoi.
Vaasan ratkaisija oli Kokkolasta siirtynyt amerikkalaispelaaja Lawrence Smith. Hänen komea laukauksensa 20 metristä upposi vastustamattomasti takakulmaan.
- Smithillä on paljon potentiaalia, ja uskon hänen tekevän jatkossa lisää osumia, Vuorinen sanoi.
Interin valmentaja Job Dragtsma otti tappion rauhallisesti.
- Jalkapallossa ei voi voittaa ellei tee maaleja ja siinä pelimme nyt kangertaa, hän totesi.
Interin turhautumisen huipensi kärkimies Timo Furuholm. Kun hänet vaihdettiin kentältä 61. minuutilla hän heitti kiukussaan pelipaitansa vaihtoaitioon ja marssi mielenosoituksellisesti suoraan pukusuojaan. Dragtsma lupasi puhutella pelaajaa seuraavissa harjoituksissa.